Gandia celebra les Jornades europees  d'arqueologia amb visites guiades gratuïtes
16 juny 2023

## Gandia celebra les Jornades europees d'arqueologia amb visites guiades gratuïtes16 juny 2023Última actualització: 16 juny 2023

![](../gestion/img/0b7edea02e217f52e16bfd321745703690711d50a0d7af8c08195bb14ed57473.jpg)  
  

La vicealcaldessa i regidora de Patrimoni històric, artístic i cultural, **Alícia Izquierdo**, acompanyada de l’Arqueòleg municipal, **Joan Negre**, ha presentant este matí les activitats programades pel departament per a celebrar les Jornades europees d’arqueologia, que es celebra a gairebé tots els països del continent.

«Es tracta d’una data per reivindicar el valor del patrimoni arqueològic com a font de coneixement històric i riquesa cultural per als nostres pobles. Els jaciments, museus i centres d'interpretació arqueològica són, a dia de hui, ferramentes indispensables per a la gestió i millora del nostre turisme, i com bé s'ha demostrat durant les últimes dècades, un dels elements decisius a l'hora de decidir-se per un o altre destí de vacances», ha explicat Negre.  
  
Per això, dissabte 17 i diumenge 18 de juny, conviden la ciutadania a visitar els nostres principals jaciments i el nostre museu arqueològic, de forma totalment gratuïta i amb guies especialitzats que donaran a conéixer tots els detalls dels nostres recursos monumentals.  
  
Així, a la COVA DEL PARPALLÓ tant dissabte com diumenge a les 10h, hi haurà una visita guiada a través del paratge natural i la pròpia cavitat, per entendre la importància d'este jaciment prehistòric on es va trobar la col·lecció d'art moble paleolítica més important d'Europa.  

Es pujarà al CASTELL DE BAIRÉN, també dissabte i diumenge a les 10h, per poder vore com avancen les actuacions arqueològiques al jaciment i com era la primera capital de la nostra comarca, la fortalesa que va controlar durant segles el pas entre les ciutats de València a Dénia.  
  
Finalment, el visitant té l’oportunitat de conèixer el MUSEU ARQUEOLÒGIC DE GANDIA de la mà de les seues tres exposicions permanents. Dissabte, a les 11 h, de la mà de la guia del MAGa la nova exposició "De la pedra al metall" sobre la prehistòria de la comarca, i el diumenge, també a les 11 h, "Els treballs i els dies", sobre l'antiguitat ibera i romana, i "Bairén, el llegat d'al-Andalus", sobre el món islàmic saforenc. A més d’activitats d’entreteniment per a les famílies.

**Campanya turística de Patrimoni**

La vicealcaldessa ha avançat a grans trets les activitats programades dins la campanya turística del departament de Patrimoni. Així, les activitats que es realitzen de forma regular durant tot l’any s’incrementen, del 30 de juny al 17 de setembre, amb visites guiades a partir de les 19.00 h, al castell de Bairen, el Morabit de Marxuquera, la Cova del Parpalló i el MAGa. Només cal fer una reserva, a un preu simbòlic.

Aula Natura de la Marjal de Gandia també obrirà les portes tots els dies, de 10.00 a 14.00 h.

«Tal i com hem explicat este matí en la Mesa de turisme, tornem a presentar el patrimoni històric, artístic i cultural de Gandia com a element dinamitzador turístic, amb un plus a l’activitat que es realitza durant tot l’any amb activitats durant l’estiu, que han tingut molt d’èxit els darrers anys i que ja presentarem amb més detall», ha conclòs la regidora.

[Twittear](https://twitter.com/share)